Jason Rohde hoor vandag sy lotJason en Susan Rohde Foto: Facebook Die veroordeelde moordenaar Jason Rohde word vandag in die Wes-Kaapse hooggeregshof gevonnis. Rohde, voormalige uitvoerende hoof van Sotheby’s in Suid-Afrika, is in November verlede jaar skuldig bevind op aanklag dat hy sy vrou, Susan Rohde, in Julie 2016 vermoor het. Hy het Kersfees agter tralies deurgebring by Pollsmoor-gevangenis ná sy aansoek om borgtog, hangende vonnisoplegging, deur regter Gayaat Salie-Hlophe afgekeur is. Brenda Rohde, Jason se ma, het verlede week ter versagting van vonnisoplegging getuig. “Hy het ŉ hart van goud. Ek is baie lief vir hom, net soos sy pa, sy susters, sy tannies, ooms en neef en niggies. Hulle het hom deurgaans ondersteun. My kleinkinders is baie lief vir hul pa en ek vra die hof om toegeeflik te wees, al is dit net vir sy kinders.” Brenda het aan die hof gesê haar seun “was nog altyd baie goedhartig en vriendelik”. “Ek weet dit is wat baie ma’s sou sê, maar Jason is ŉ goeie, lojale en sagmoedige mens. Hy is baie stil. Hy kan soms kwaad word, maar dan is hy stil en loop weg. As ŉ seun was hy baie goed vir ons. Hy was nog altyd daar vir ons.” Twee van Rohde se vriende het vroeër oor sy karakter in die hof getuig. David Craig Livingstone, wat Rohde sedert 2015 ken, het die hof versoek om Jason in die belang van regverdigheid en empatie te vonnis. ŉ Tweede getuie, Craig Fleischer, ook ŉ vriend van Rohde, het gesê: “Ek bid dat die regte besluit geneem en die regte vonnis vir Jason opgelê sal word.” Hy het aan die hof gesê Rohde se vriende is besorg oor hom en het hom “deur hierdie emosionele fase ondersteun”. “Daar is baie ondersteuning vir hom. Daar is vriende van Engeland wat gekom het om hom te ondersteun. Hulle sal ook graag hier wil wees vir die vonnisoplegging.” Rohde is skuldig bevind op aanklag van Susan se moord en dwarsboming van die gereg omdat hy dit soos ŉ selfmoord wou laat lyk. Susan se liggaam is in ŉ geslote badkamer gevind in ŉ kamer by die Spier-wynlandgoed buite Stellenbosch wat sy op 24 Julie 2016 met Rohde gedeel het. Sy het ŉ elektriese koord om haar nek gehad. Die koord was aan ŉ haak agter die badkamerdeur vasgemaak.